猛虎行
作者：蘇泂
朝代：宋

paragraphs: 君不見蜀山之高直上登雲梯，草邊路側多少豹狼蹄。
盤龍山下三脚虎，震天一嘯回風低。
橫拖騾馬捉豬犬，咆哮出入吁無時。
有時人立作氣勢，團目金努矜毛皮。
跳林越澗伏榛莽，亦挾一子携其妻。
妻兒子母誰不愛，難以人肉賙其饑。
好生之德乃天相，殺人正自人殺之。
吁嗟此虎獨三足，明白罪狀人皆知。
如何擊搏更不念，白晝坐使行人迷。
昨宵風雨振林薄，颯沓萬仞千夫隨。
一夫爭先探其穴，曳出斫死橋之西。
寢皮食肉志不厭，亦戕其母烹其兒。
初圖一虎得三虎，頓令此類無留威。
何如千山盡勦絕，眼見蜀道都平夷。
乃知强梁不足貴，人世豈得無危機。